VENDIM
Nr. 255, datë 15.10.2025

MBI PËRCAKTIMIN E ÇMIMIT TË SHITJES SË ENERGJISË ELEKTRIKE PËR KARIKIMIN E MAKINAVE ELEKTRIKE NË PIKAT/STACIONET E KARIKIMIT ME FUQI TË INSTALUAR MBI 11 kw

Në mbështetje të neneve 16, 19, 20, germa “c”, 83 dhe 85 të ligjit nr. 43/2015, “Për sektorin e energjisë elektrike”, të ndryshuar; të vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; të “Metodologjisë për përcaktimin e çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, miratuar me vendimin e Bordit të Entit Rregullator të Energjisë (ERE) nr. 189, datë 23.11.2017; si dhe neneve 15 dhe 19, pika 1, germa “c” të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 15.10.2025, pasi shqyrtoi relacionin e përgatitur nga Drejtoria e Tarifave dhe Çmimeve me nr. 2586/1 prot., datë 10.10.2025, “Mbi përcaktimin e çmimit të shitjes së energjisë elektrike për karikimin e makinave elektrike në pikat/stacionet e karikimit me fuqi të instaluar mbi 11 kw”,
konstatoi se:
- Shoqëria FSHU sh.a., me shkresën nr. 5199 prot., datë 3.10.2025, protokolluar në ERE me nr. 2586 prot., datë 6.10.2025, ka depozituar kërkesën “Për rivlerësimin e të ardhurave dhe miratimin e çmimit të diferencuar të shitjes së energjisë elektrike për karikimin e makinave elektrike”.
- FSHU sh.a. bën me dije se struktura e konsumit të energjisë gjatë periudhës 8-mujore të vitit 2025, ka pësuar ndryshime të rëndësishme në drejtim të rritjes së energjisë së konsumuar për karikimin e makinave elektrike, përdorimi i të cilave po rritet me shpejtësi, duke sjellë nevojën e krijimit të një kategorie të re konsumatore, nisur dhe nga fakti se numri i makinave të regjistruara sipas publikimeve zyrtare të DPSHRT-së vijon të ketë një rritje të shpejtë nga viti në vit dhe pritet të jetë i tillë edhe për periudhat në vazhdim.
- Nga analiza e të ardhurave dhe e shpenzimeve të realizuara për periudhën janar–gusht 2025, konstatohet se shoqëria ka ruajtur një performancë financiare pozitive, ndërkohë që kostoja e disbalancave ka rezultuar dukshëm më e lartë se niveli i parashikuar në planifikimin fillestar.
- FSHU sh.a. argumenton se tejkalimi i kostove të disbalancave lidhet kryesisht me shtimin e konsumit nga pikat/stacionet e karikimit të makinave elektrike të cilat kanë një fuqi të instaluar mbi 11 kw dhe me pamundësinë për parashikim të saktë të profileve të karikimit (intensitet i lartë në fillim të karikimit, variabilitet kohor, përdorim paralel i më shumë se një automjeti etj.).
- Numri i automjeteve elektrike të regjistruara deri në maj 2025 ka reflektuar rritje afërsisht 26% në 5-mujorin e parë 2025, ndërkohë që rritja e stacioneve të karikimit me fuqi të instaluar 11 kw ka sjellë edhe rritje të konsumit nga kjo tipologji.
- Në kushtet e mësipërme dhe duke respektuar parimet e kosto-reflektimit, transparencës dhe jodiskriminimit, vlerësohet se shtesa mesatare e kostos së disbalancave që i atribuohet kësaj kategorie arrin rreth 8 lekë/kwh, mbi çmimin mesatar ekzistues të shitjes që mbulon kostot e planifikuara (14 lekë/kwh); për rrjedhojë FSHU sh.a., propozon çmimin 22 lekë/kwh për energjinë e konsumuar në stacionet e karikimit të makinave elektrike me fuqi të instaluar mbi 11 kw.
- Nga aspekti teknik, furnizimi i makinave elektrike kryhet nëpërmjet pikave/stacioneve të karikimi, të cilat kanë fuqi të instaluar në bazë të përdorimit pikave/stacioneve. Konsumatorët familjarë apo jofamiljarë, të cilët përdorin tipologji karikuesish slow charge (AC) për qëllime të karikimit të një makine elektrike për përdorim vetjak, kërkojnë një shtesë fuqie apo pikë lidhje të re deri në një fuqi prej 11 kw, kjo bazuar edhe në kapacitet aktuale të karikimit në AC të makinave elektrike, ndërkohë, për pikat/stacionet të cilat karikojnë pa ndërpreje me fast charge (DC) mbi një makinë elektrike njëkohësisht kërkojnë një fuqi të instaluar shumë herë më të madhe.
- Çmimi i shitjes së energjisë elektrike për karikimin e makinave elektrike në pikat/stacionet e karikimit me fuqi të instaluar mbi 11 kw nga FSHU sh.a. do të rikuperojë kostot e disbalancave që priten të shkaktohen në vijim nga kjo kategori konsumatorësh, të cilat, sipas deklarimeve dhe analizave të shoqërisë, janë shkaktuar kryesisht nga rritja e ndjeshme e konsumit të energjisë elektrike në pikat/stacionet e karikimit të makinave elektrike me fuqi të instaluar mbi 11 kw.
- Kjo kategori konsumatori përbën një segment të ri në tregun e energjisë, ka sjellë vështirësi të theksuara në parashikimin e sasisë së energjisë dhe profileve të karikimit, për shkak të ndryshueshmërisë së kohës së karikimit, intensitetit të lartë të ngarkesës në fazat fillestare të karikimit, si dhe përdorimit paralel të karikuesve me fuqi të lartë në njësi të shumta.
- Në këtë kuptim, çmimi i shitjes së energjisë elektrike do të reflektojë parimin e kostos reale të shërbimit, që krijohet nga kjo kategori konsumatore, në përputhje me parimet e transparencës, jodiskriminimit dhe kosto-reflektimit të përcaktuara në “Metodologjinë për përcaktimin e çmimeve për shitjen e energjisë elektrike me pakicë që furnizohen nga Furnizuesi i Shërbimit Universal (FSHU)”.
- Çmimi i shitjes së energjisë elektrike për karikimin e makinave elektrike në stacionet e karikimit është propozuar të aplikohet vetëm për abonentët familjarë dhe jofamiljarë me fuqi të instaluar mbi 11 kw, të cilët shfrytëzojnë kapacitetin e lejuar për karikimin e mjeteve elektrike në pika ose stacione karikimi.
- Ndërkohë, abonentët me fuqi të instaluar deri në 11 kw, të cilët përdorin pajisje karikimi me teknologji slow charge (AC) për nevoja vetjake, vijojnë të tarifohen me çmimet aktuale të shitjes sipas kategorisë së konsumatorit. 
- Bazuar në dispozitat e ligjit nr. 43/2015, “Për sektorin e energjisë elektrike”, të ndryshuar, si dhe “Metodologjisë së përcaktimit të çmimeve për shitjen e energjisë elektrike me pakicë te klientët fundorë, që furnizohen nga Furnizuesi i Shërbimit Universal FSHU”, çmimet e shitjes me pakicë të energjisë elektrike për klientët, sipas nivelit të tensionit ku janë lidhur, duhet të reflektojnë plotësisht kostot që ata shkaktojnë për marrjen e shërbimit të furnizimit me energji elektrike, të jenë transparente dhe jodiskriminuese. Qartësisht, kjo metodologji parashikon se të ardhurat e kërkuara (RR) të Furnizuesit Universal do të përbëhen ndër të tjera edhe nga: kostot e lidhura me disbalancat përkatëse, si dhe çdo lloj kostoje tjetër që ka të bëjë me sigurimin e energjisë elektrike dhe kapacitetit që kërkohet (neni 6, pika 1, germa “a”). Po ashtu, të ardhurat e kërkuara për çdo kategori klientësh do të krahasohen me të ardhurat e pritshme, bazuar në nivelin aktual të çmimeve për çdo kategori klientësh. Tepricat apo mungesat do të identifikohen për secilën nga kategoritë (neni 8).
[bookmark: _GoBack]- Në këtë kuptim, kërkesa e FSHU sh.a. nuk përmban elementet e një aplikimi për përcaktimin apo rishikimin në tërësi të çmimeve të shitjes së energjisë elektrike me pakicë, për konsumatorët që shërbehen në kushtet e shërbimit universal të furnizimit, por evidenton nevojën për kategorizimin e një grupi të ri konsumator dhe rivlerësimin e kostove të shitjes së energjisë elektrike për këtë kategori, përmes të cilit të ardhurat që do të krijohen do të shërbejnë për mbulimin e kostove të shkaktuara nga kjo kategori në periudhën në vazhdim. 
- Në zbatim të sa më sipër, ERE në fillim të vitit 2025, kreu analizat dhe vlerësimet e saj mbi nivelin e të ardhurave të kërkuara dhe çmimeve të shitjes së energjisë elektrike për klientët që furnizohen nga Furnizuesi i Shërbimit Universal, mbi të cilat u mbështet dhe vendimi i Bordit të ERE-s nr. 10, datë 8.1.2025. 
- FSHU sh.a. duhet t’i përmbahet realizimit të të ardhurave dhe shpenzimeve brenda parashikimeve të komponentëve të të ardhurave të kërkuara të vitit 2025, mbi të cilat është mbështetur dhe vendimi i Bordit të ERE-s në fuqi. 
- Ndër të tjera, për vlerësimin e sa më sipër janë marrë në konsideratë edhe studimet e IEA (2024), ENTSO-E (2021, 2023) dhe NREL (2020), për rikategorizimin sipas fuqisë së instaluar prej 11 kw.
- Në përfundim, të gjitha burimet e marra në konsideratë arrijnë në përfundimin së rrjeti elektrik po bëhet më kompleks me shtimin e burimeve të rinovueshme dhe stacioneve të karikimit, zhvillime të cilat kërkojnë zgjidhje të qëndrueshme dhe inovative për balancim.
- Nisur nga të dhëna e analizuar, kosto mesatare mujore e disbalancave mbi plan dhe konsumit mesatar mujor të pikave/stacioneve të karikimit të makinave elektrike arrin në 8 lekë/kwh. Duke marrë në konsideratë parimet mbi të cilat kryhet përcaktimi i çmimeve, si: kosto-reflektuese, transparente dhe jodiskriminuese, vlerësojmë se kjo kosto duhet të shtohet mbi çmimin e shitjes së energjisë elektrike për klientët e lidhur në nivelin e tensionit 0.4 kV, meqenëse kostoja e disbalancave e planifikuar mbështetur në vlerat e lejuara nga ERE mbulohen nga çmimi 14 lekë/kwh.
- Çmimi prej 22 lekësh/kwh do të aplikohet nga data 1 nëntor 2025 për të gjithë abonentët familjarë dhe jofamiljarë, të cilët për qëllime të karikimit të një makine elektrike për përdorim vetjak kërkojnë një shtesë fuqie, apo pikë lidhjeje të re me kapacitet të instaluar mbi 11 kw që mund të shfrytëzojnë kapacitetin e lejuar për karikim mjetesh elektrike. Ndërkohë që për abonentët me fuqi të instaluar deri në 11 kw, FSHU sh.a. kërkon të vijojë aplikimi i çmimeve respektive të miratuara nga ERE. 
- Sikurse aplikohet në kategoritë e tjera konsumatorë, çmimi i shitjes së energjisë aktive në pik do të jetë 15% më i lartë se çmimi i shitjes së energjisë aktive që i korrespondon kësaj kategorie.
- Çmimi i shitjes së energjisë elektrike për karikimin e makinave elektrike në pikat/stacionet e karikimit me fuqi të instaluar mbi 11 kw do të aplikohet nga data 1 nëntor 2025. 
- Sa i takon energjisë elektrike, e cila konsumohet në pik nga kjo kategori, sikurse aplikohet në kategoritë e tjera konsumatore, çmimi i shitjes së energjisë aktive në pik do të jetë 15% më i lartë se çmimi i shitjes së energjisë aktive.
- Duke qenë se të dhënat mbi të cilat është kryer ky vlerësim janë paraprake, ERE, në momentin e paraqitjes së aplikimit të rishikimit të çmimeve me pakicë të shoqërisë FSHU sh.a., sipas përcaktimeve të legjislacionit në fuqi (ose në varësi të rrethanave edhe me iniciativën e saj), në rast të konstatimit të ndryshimeve të komponentëve përllogaritës të të ardhurave të kërkuara, do të kryejë korrigjimet përkatëse në zbatim të “Metodologjisë së përcaktimit të çmimeve për shitjen e energjisë elektrike me pakicë te klientët fundorë, që furnizohen nga Furnizuesi i Shërbimit Universal (FSHU)”, miratuar me vendimin e Bordit të ERE-s nr. 189, datë 23.11.2017.
Për gjithë sa më sipër, Bordi i ERE-s

VENDOSI:

1. Përcaktimin e çmimit të shitjes së energjisë elektrike për karikimin e makinave elektrike në pikat/stacionet e karikimit me fuqi të instaluar mbi 11 kw të lidhura në nivelin e tensionit 04 kV, që do të aplikohet nga 1 nëntor 2025, sipas tabelës bashkëlidhur. 

[image: ]

2. Të ardhurat e realizuara mbi/nën ato të lejuara do të korrigjohen nga ERE, në zbatim të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSSHU)”, miratuar me vendimin e Bordit të ERE-s nr. 189, datë 23.11.2017, në momentin e paraqitjes së aplikimit të rishikimit të çmimeve me pakicë të shoqërisë FSHU sh.a. dhe sipas përcaktimeve të legjislacionit në fuqi. 
3. Drejtoria e Tarifave dhe Çmimeve të njoftojë FSHU sh.a. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

 KRYETAR
Petrit Ahmeti

image1.emf
Përshkrimi

Çmimi i energjisë 

aktive                          

lekë/kWh

*Çmimi i energjisë 

aktive në pik                 

lekë/kWh

Pika/stacione karikimi të makinave elektrike me fuqi të intaluar mbi 11kW 22 25.3

Orari në pik gjatë të cilit do të aplikohet çmimi për energjinë e konsumuar në pik është:

Për periudhën 1 Prill - 31 Tetor ora 19:00 - 23:00

Për periudhën 1 Nentor - 31 Mars ora 18:00 - 22:00


